b'\n_START_ARTICLE_\nJaakkolanj\xc3\xa4rvi (Parkano)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 950 metri\xc3\xa4, leveys 450 metri\xc3\xa4 ja sen pinta-ala on 9,6 hehtaaria. Se sijaitsee Jaakkolankyl\xc3\xa4n peltoaukean keskell\xc3\xa4 ja se on Sammatinjoen l\xc3\xa4pivirtausj\xc3\xa4rvi. Siihen laskee muutama mets\xc3\xa4oja ja pelto-ojia. J\xc3\xa4rvi on kutistunut aiemmasta niin kapeaksi, ett\xc3\xa4 siihen on muodostunut useita j\xc3\xa4rvialtaita. Suurin altaista on pohjoisessa sijaitseva Jaakkolanj\xc3\xa4rvi, jossa on 400 metri\xc3\xa4 pitk\xc3\xa4 joen suuntainen allas ja siit\xc3\xa4 l\xc3\xa4nteen aukeava halkaisijaltaan 300 metri\xc3\xa4 py\xc3\xb6re\xc3\xa4 lahti. Etel\xc3\xa4ss\xc3\xa4 j\xc3\xa4rviallas kapenee ja salmen j\xc3\xa4lkeen aukeaa 300 metri\xc3\xa4 pitk\xc3\xa4 Saaresj\xc3\xa4rvi. Viimeinen allas on kapean salmen takana oleva Haavistonlampi, joka on 200 metri\xc3\xa4 pitk\xc3\xa4. L\xc3\xa4pivirtauksen rannat ovat ruohottuneita ja soistuneita, mutta Haavistonlammessa ja py\xc3\xb6re\xc3\xa4ss\xc3\xa4 lahdessa on avovett\xc3\xa4 runsaasti j\xc3\xa4ljell\xc3\xa4. On mahdollista, ett\xc3\xa4 Haavistonlampi on aina ollut erillenen lampi. Joki jatkaa Haavistonlammen j\xc3\xa4lkeen mutkittelevana, mutta mets\xc3\xa4stysmajan etel\xc3\xa4puolella oleva seuraava lampi on kuivatettu avosuoksi. Seuraava uomassa sijaitseva vesist\xc3\xb6 on Marjolampi. Rantaviivan pituus on 3,4 kilometri\xc3\xa4. J\xc3\xa4rven ymp\xc3\xa4rist\xc3\xb6ss\xc3\xa4 sijaitsee yli kymmenen maatilaa, mutta vapaa-ajan asuntoja on ranennettu rantaan vain viisi. J\xc3\xa4rvelle p\xc3\xa4\xc3\xa4see k\xc3\xa4\xc3\xa4ntym\xc3\xa4ll\xc3\xa4 etel\xc3\xa4\xc3\xa4n Parkanosta Kuruun kulkevalta seututielt\xc3\xa4 332 Holmanm\xc3\xa4en tiehaaran kohdalta.\n_START_SECTION_\nHistoriaa\n_START_PARAGRAPH_\nJ\xc3\xa4rve\xc3\xa4 on my\xc3\xb6s kutsuttu \xe2\x80\x9dSaaresj\xc3\xa4rveksi\xe2\x80\x9d. N\xc3\xa4in se oli merkitty 1800-luvun Parkanon pit\xc3\xa4j\xc3\xa4nkarttaan. Kartasta n\xc3\xa4kyy my\xc3\xb6s j\xc3\xa4rven alkuper\xc3\xa4inen muoto, kun jokea ei oltu viel\xc3\xa4 perattu niin voimakkaasti kuin se on nyky\xc3\xa4\xc3\xa4n. Kartassa Haavistonlampi ja Mosa on j\xc3\xa4tetty v\xc3\xa4ritt\xc3\xa4m\xc3\xa4tt\xc3\xa4 sinisell\xc3\xa4._NEWLINE_Mets\xc3\xa4stysseuran Koppelokorven Er\xc3\xa4 ry mets\xc3\xa4stysmaja  sijaitsee Haavistonlammen luusuan etel\xc3\xa4puolella.'